Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Γερμανία να εφαρμόσει διαφοροποιημένο συντελεστή ειδικού φόρου κατανάλωσης σε ορισμένα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

[1] ΕΕ L 316 της 31.10.1992, σ. 12, Οδηγία που τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Οι γερμανικές αρχές ενημέρωσαν την Επιτροπή, ότι την 1η Ιανουαρίου 2000 τέθηκε σε ισχύ ένας νέος νόμος σχετικά με τη συνέχιση της αναμόρφωσης του φόρου περιβάλλοντος, που προβλέπει διαφοροποιημένα επίπεδα δασμών για τα πετρελαιοειδή στα καύσιμα ανάλογα με την περιεκτικότητά τους σε θείο. Στόχος αυτής της προτιμησιακής φορολογικής μεταχείρισης είναι να επιταχυνθεί η καθιέρωση των καυσίμων χωρίς θείο.

Ο νέος νόμος προβλέπει την αύξηση, από 1ης Νοεμβρίου 2001, του φόρου πετρελαιοειδών που επιβάλλεται στη βενζίνη και το πετρέλαιο ντήζελ για κινητήρες με περιεκτικότητα σε θείο υψηλότερη των 50 ppm (μέρη ανά εκατομμύριο), κατά 3 pfennig το λίτρο. Προβλέπει ακόμη ότι αυτός ο αυξημένος φόρος θα επεκταθεί από 1ης Ιανουαρίου 2003 στα καύσιμα με περιεκτικότητα σε θείο άνω των 10 ppm.

Η Γερμανία λοιπόν ζήτησε την άδεια να εφαρμόσει στα καύσιμα με μέγιστη περιεκτικότητα σε θείο 50 ppm, φόρο πετρελαιοειδών μικρότερο κατά 3 pfennigs ανά λίτρο από αυτόν που εφαρμόζει στα καύσιμα με υψηλότερη περιεκτικότητα σε θείο, από την 1η Νοεμβρίου 2001 μέχρι τις 31 Δεκεμβρίου 2002, και από την 1η Ιανουαρίου 2003 να εφαρμόσει το μειωμένο συντελεστή στα καύσιμα με μέγιστη περιεκτικότητα σε θείο 10 ppm.

Σύμφωνα με την οδηγία 92/81/EΟΚ, τα άλλα κράτη μέλη ενημερώθηκαν σχετικά με αυτό το αίτημα.

Επειδή υπήρξαν κάποιες ανησυχίες σχετικά με τις επιπτώσεις της επιβολής διαφοροποιημένου δασμού στα καύσιμα περιεκτικότητας 10 ppm, η Επιτροπή διαίρεσε το αίτημα σε δύο μέρη και τα εξέτασε χωριστά. Συνέταξε ένα σχέδιο πρότασης για απόφαση του Συμβουλίου που επέτρεπε την παρέκκλιση για τα καύσιμα περιεκτικότητας 50 ppm, αφενός, και υπέβαλε ένα σχέδιο ανακοίνωσης στο Συμβούλιο που ανέστειλε αποτελεσματικά τη δράση για τα καύσιμα περιεκτικότητας 10 ppm, αφετέρου.

Το Συμβούλιο αποδέχτηκε το σχέδιο πρότασης και επέτρεψε την επιβολή διαφοροποιημένου φόρου από την 1η Νοεμβρίου 2001 μέχρι τις 31 Δεκεμβρίου 2002 για τα καύσιμα με μέγιστη περιεκτικότητα σε θείο 50 ppm. Συγχρόνως, το Συμβούλιο αποδέχτηκε την ανακοίνωση της Επιτροπής, η οποία διευκρίνιζε ότι χρειαζόταν περισσότερο χρόνο για την εξέταση του θέματος των καυσίμων περιεκτικότητας 10 ppm.

Η Επιτροπή έδωσε λύσεις στα σημαντικά ερωτήματα και τις ανησυχίες για την έγκριση παρέκκλισης για τα καύσιμα περιεκτικότητας 10 ppm και θεωρεί ότι η επιβολή διαφοροποιημένου φόρου που ζητείται από τις γερμανικές αρχές δεν θα ήταν αντίθετη προς τις ισχύουσες κοινοτικές πολιτικές. Σύμφωνα με αυτά, καταρτίστηκε πρόταση για απόφαση του Συμβουλίου που επιτρέπει την επιβολή διαφοροποιημένου φόρου.

Η πρόταση για απόφαση του Συμβουλίου επιτρέπει την επιβολή διαφοροποιημένου ειδικού φόρου κατανάλωσης για τα καύσιμα με μέγιστη περιεκτικότητα σε θείο 10 ppm από την 1η Ιανουαρίου 2003 μέχρι τις 31 Δεκεμβρίου 2005.

Η οδηγία 92/81/ΕΟΚ προβλέπει ότι η Επιτροπή επανεξετάζει ανά τακτά διαστήματα τις εν λόγω απαλλαγές και μειώσεις. Αν η Επιτροπή θεωρεί ότι αυτές δεν μπορούν να διατηρηθούν πλέον για λόγους στρέβλωσης του ανταγωνισμού ή λειτουργίας της εσωτερικής αγοράς, ή γιατί δεν είναι συμβατές με την κοινοτική πολιτική για την προστασία του περιβάλλοντος υποβάλλει τις κατάλληλες προτάσεις στο Συμβούλιο. Ωστόσο, η παρούσα απόφαση δεν θίγει το αποτέλεσμα διαδικασιών για μελλοντικές κρατικές ενισχύσεις, οι οποίες ενδεχομένως αναλαμβάνονται βάσει των άρθρων 87 και 88 της συνθήκης [2].

[2] Απόφαση της Επιτροπής της 15.02.2000. Υπόθεση για τις κρατικές ενισχύσεις N/575/99 - Γερμανία, "Φkosteuer".

Εν πάση περιπτώσει, η παρέκκλιση αυτή πρέπει να επανεξεταστεί το αργότερο μέχρι τις 31 Δεκεμβρίου 2005, όταν λήξει η έγκριση που χορηγείται βάσει της παρούσας απόφασης. Το Συμβούλιο θα επανεξετάσει την κατάσταση με βάση πρόταση της Επιτροπής και θα αποφασίσει κατά πόσον η άδεια θα πρέπει να ανακληθεί, να τροποποιηθεί ή να παραταθεί.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Γερμανία να εφαρμόσει διαφοροποιημένο συντελεστή ειδικού φόρου κατανάλωσης σε ορισμένα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [3] και, ιδίως το άρθρο 8 παράγραφος 4,

[3] ΕΕ L 316 της 31.10.1992, σ. 12, Οδηγία που τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης που επιβάλλονται στα πετρελαιοειδή, για λόγους ειδικής πολιτικής.

(2) Οι γερμανικές αρχές ενημέρωσαν την Επιτροπή, ότι την 1η Ιανουαρίου 2000 τέθηκε σε ισχύ ένας νέος νόμος σχετικά με τη συνέχιση της αναμόρφωσης του φόρου περιβάλλοντος, που προβλέπει διαφοροποιημένα επίπεδα δασμών για τα πετρελαιοειδή στα καύσιμα ανάλογα με την περιεκτικότητά τους σε θείο.

(3) Ο νέος νόμος προβλέπει την αύξηση, από 1ης Νοεμβρίου 2001, του φόρου πετρελαιοειδών που επιβάλλεται στη βενζίνη και το πετρέλαιο ντήζελ για κινητήρες με περιεκτικότητα σε θείο υψηλότερη των 50 ppm (μέρη ανά εκατομμύριο) κατά 3 pfennig το λίτρο. αυτός ο αυξημένος φόρος θα επεκταθεί, από 1ης Ιανουαρίου 2003, στα καύσιμα με περιεκτικότητα σε θείο άνω των 10 ppm.

(4) Οι γερμανικές αρχές ζήτησαν την άδεια του Συμβουλίου για να εφαρμόσουν το διαφοροποιημένο συντελεστή των ειδικών φόρων κατανάλωσης και το Συμβούλιο επέτρεψε στις γερμανικές αρχές να εφαρμόσουν διαφοροποιημένο συντελεστή ειδικού φόρου κατανάλωσης για τα καύσιμα με περιεκτικότητα σε θείο που δεν υπερβαίνει τα 50 ppm από την 1η Νοεμβρίου 2001 μέχρι τις 31 Δεκεμβρίου 2002.

(5) Η Επιτροπή και τα κράτη μέλη θεωρούν ότι, βάσει των διαθέσιμων σήμερα στοιχείων, δεν υπάρχει καμία ένδειξη ότι η επέκταση της εφαρμογής διαφοροποιημένου συντελεστή φόρου κατανάλωσης στα καύσιμα με μέγιστη περιεκτικότητα σε θείο 10 ppm είναι πιθανό να προκαλέσει στρεβλώσεις του ανταγωνισμού ή να εμποδίσει τη λειτουργία της εσωτερικής αγοράς.

(6) Η παρούσα απόφαση δεν θίγει το αποτέλεσμα διαδικασιών για μελλοντικές κρατικές ενισχύσεις, οι οποίες ενδεχομένως αναλαμβάνονται βάσει των άρθρων 87 και 88 της συνθήκης [4].

[4] Απόφαση της Επιτροπής της 15.02.2000. Υπόθεση για τις κρατικές ενισχύσεις N/575/99 - Γερμανία, "Φkosteuer".

(7) Η Επιτροπή επανεξετάζει ανά τακτά διαστήματα αυτές τις απαλλαγές και μειώσεις προκειμένου να ελέγχει κατά πόσο στρεβλώνουν τον ανταγωνισμό ή τη λειτουργία της εσωτερικής αγοράς ή συμβιβάζονται με την κοινοτική πολιτική για την προστασία του περιβάλλοντος.

(8) Η Γερμανία ζήτησε άδεια να εφαρμόσει, από την 1η Ιανουαρίου 2003, στα καύσιμα με μέγιστη περιεκτικότητα σε θείο 10 ppm φόρο πετρελαιοειδών μικρότερο κατά 3 pfennigs ανά λίτρο από τον φόρο που επιβάλλει στα καύσιμα με υψηλότερη περιεκτικότητα σε θείο.

(9) Το Συμβούλιο θα επανεξετάσει την παρούσα απόφαση μετά από πρόταση της Επιτροπής, το αργότερο μέχρι τις 31 Δεκεμβρίου 2005, ημερομηνία λήξης της άδειας που χορηγείται με την παρούσα απόφαση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, η Γερμανία εξουσιοδοτείται να εφαρμόζει, από 1ης Ιανουαρίου 2003 μέχρι τις 31 Δεκεμβρίου 2005, διαφοροποιημένο συντελεστή ειδικού φόρου κατανάλωσης στα καύσιμα με μέγιστη περιεκτικότητα σε θείο 10 ppm (μέρη ανά εκατομμύριο), εφόσον οι εν λόγω διαφοροποιημένοι συντελεστές είναι σύμφωνοι με τις υποχρεώσεις που απορρέουν από την οδηγία 92/82/EΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή [5] και, ιδίως, με τους ελάχιστους συντελεστές ειδικών φόρων κατανάλωσης που προβλέπονται τα άρθρα 4 και 5.

[5] ΕΕ L 316 της 31.10.1992, σ. 19, Οδηγία που τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Άρθρο 2

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος